દુનિયામાં HIVગ્રસ્તોની સંખ્યાના મામલે આપણો દેશ ત્રીજા સ્થાન પર છે. આપણે ત્યાં 15થી 20 લાખ લોકો એઇડ્સથી પીડિત છે અને તેને કારણે 2011થી 2014ની વચ્ચે દોઢ લાખ લોકો મરણને શરણ થયા છે. આ આંકડા પરથી ખ્યાલ આવી જાય છે કે બીમારી કેટલી ખતરનાક છે. આ સ્થિતિમાં જે વ્યક્તિને આ બીમારી લાગુ પડે તે શું જીવવાનું છોડી દે? પરિવાર વસાવવાની પોતાની ઇચ્છા છોડી દે? ના, આવું ન થઈ શકે. જે રીતે સામાન્ય વ્યક્તિને લગ્ન કરવાનો અધિકાર છે, એ જ રીતે શું HIV પોઝિટિવ લોકોને પણ લગ્ન કરવાનો અધિકાર ન હોવો જોઈએ? જોકે, HIVગ્રસ્ત લોકોને લગ્ન કરવા માટે સાથીદાર શોધવામાં બહુ તકલીફ પડતી હોય છે, કારણ કે આપણા સમાજમાં એટલું ખુલ્લાપણું નથી કે કોઈ જાહેરમાં જણાવે કે તેને HIV છે અને તે HIVગ્રસ્ત સાથી શોધી રહ્યા છે. HIV પોઝિટિવની આ મુશ્કેલીને સમજીને મહારાષ્ટ્રના આરટીઓ વિભાગમાં કામ કરી રહેલા અનિલ વાલિવે આ આ સમસ્યાનો તોડ શોધી કાઢ્યો. અનિલ વાલિવે એવું પ્લેટફોર્મ તૈયાર કર્યું, જ્યાં HIV પોઝિટિવ લોકો એકબીજાને મળી શકે છે, વાત કરી શકે છે અને લગ્ન પણ કરી શકે છે. અનિલે તેમના માટે ‘પોઝિટિવ સાથી’ નામની એક વેબસાઇટ શરૂ કરી છે. જેના થકી અત્યાર સુધીમાં હજારો HIVગ્રસ્તોનાં લગ્ન કરાવી ચૂક્યા છે.